אליצור בר-אשר סיגל

אליצור אברהם בר-אשר סיגל (נולד ב-19 במאי 1977) הוא פרופסור מן המניין וראש החוג ללשון עברית וחבר סגל נלווה בחוג לבלשנות באוניברסיטה העברית בירושלים.

 ביוגרפיה 
אליצור בר-אשר סיגל נולד ב-1977, בן לנחמה ופרופסור משה בר-אשר. סיים תואר ראשון בהצטיינות יתרה בפילוסופיה ובלשון עברית בהאוניברסיטה העברית בירושלים. סיים דוקטורט בפילולוגיה שמית באוניברסיטת הרווארד (2009), בהנחיית ג'ון היונרגארד.

עוד לפני שסיים את הדוקטורט, בין השנים 2008-2010, היה מרצה לשפות שמיות באוניברסיטת ייל. עם סיום לימודיו התמנה למרצה במחלקה ללשון עברית באוניברסיטה העברית, בשנת 2014 הועלה לדרגת מרצה בכיר, בשנת 2017 הועלה לדרגת פרופסור חבר ובשנת 2021 הועלה לדרגת פרופסור מן המניין.

במהלך השנים היה פורפסור אורח באוניברסיטאות הרווארד (2012), ייל (2017-2018, 2022-2023), שיקגו (2023), ואקול פראטיק דה אוטז אטיד (École Pratique des Hautes Études) (2018-2019).

פרופסור בר-אשר סיגל הוא עמית מחקר במרכז לשפה לוגיקה וקוגניציה (LLCC), ואף עמד בראש מרכז זה. הוא מכהן כראש החוג ללשון העברית, עוסק בבלשנות שמית משווה והיסטורית ובחקר התחביר והסמנטיקה, ואף חוקר דרכים תאורטיות שבהן אפשר למזג את הסמנטיקה הפורמלית עם המחקר הדיאכרוני של השפה. הוא אף עוסק בתחומים שבהם המחקר הבלשני משיק לתחומים מפילוסופיה, כך בשנים האחרונות מחקריו מתמקדים בנושאים הנוגעים לסיבתיות ולייצוג שלהם בשפות טבעיות. בחקר השפות השמיות, מחקריו נוגעים לכל התקופות של העברית והארמית. מבין הדיאלקטים הוא הרבה לחקור את הארמית הבבלית, והוציא ספר דקדוק של דיאלקט זה. לצד זה הוא חוקר את ההיסטוריה של הבלשנות ובמיוחד את התהוות הדיסציפלינה מפרנץ בופ ועד לפרדינן דה סוסיר ואף פרסם מספר מחקרים בתחומים ממדעי היהדות.

 פעילויות ציבוריות 
מעבר לפעילותו האקדמית, פרופ' אליצור בר-אשר סיגל פעיל גם בתחומים חברתיים וציבוריים. הוא יזם והוביל מהלכים להתמודדות עם תופעת ההטרדות המיניות בקמפוס האוניברסיטה העברית. הוא היה ממייסדי תוכנית היזמות במדעי הרוח, שמטרתה לעודד סטודנטים לחשוב על דרכים ליישם ידע הומניסטי במרחב הציבורי והעסקי.

ב-2018 קרא להפסיק את המימון לכתב העת למדעי היהדות "תרביץ" בשל מיעוט המאמרים בו שנכתבו בידי נשים.

פרופ' בר-אשר סיגל היה מבין כותבי שמונה חוות הדעת בעתירה המזרחית לביטול חוק הלאום.

בר-אשר סיגל עומד בראש שני פרויקטים: פרויקט "הומניטס" – יוזמה לחשיבה אסטרטגית על עתיד מדעי הרוח במחקר ובהוראה באוניברסיטאות בישראל, ופרויקט "מידל מיטס" – תוכנית דיאלוג בין סטודנטים יהודים ופלסטינים מאוניברסיטאות בישראל וסטודנטים מחו"ל, העוסקת בניתוח אינטלקטואלי של הסכסוך הישראלי-פלסטיני ובבניית שיח בין-תרבותי מעמיק.

 מספריו 
אליצור בר-אשר סיגל הוא המחבר והעורך של ספרים ומאמרים רבים בנושא ההיסטוריה של השפה העברית. בין ספריו ניתן למנות את:
 עיונים בלשניים ופילולוגיים בחקר העברית והארמית, ירושלים: האקדמיה ללשון העברית, 2020.
 Introduction to the Grammar of Jewish Babylonia Aramaic, Munster: Ugarit-Verlag, 2013
 The NP-Strategy for Expressing Reciprocity: Typology: history, Syntax and semantic, Amsterdam: John Benjamin Publication House, 2020
 Introduction to Grammar of Jewish Babylonian Aramaic, 2nd. Revised and Extended Edition, Munster:, Ugarit-Verlag, 2016, 388 p.
משפחתו 
אליצור נשוי לפרופסור מיכל בר-אשר סיגל, סגנית נשיא אוניברסיטת בן-גוריון, ובנו של פרופ' משה בר-אשר, נשיא האקדמיה ללשון העברית לשעבר.

אב לשלושה בנים. מתגורר בארנונה.

 קישורים חיצוניים 
 אתרו האישי https://elitzurbarashersiegal.huji.ac.il/
 אליצור בר אשר סיגל, באתר החוג לבלשנות באוניברסיטה עברית בירושלים.

 אליצור בר אשר סיגל, אבות טקסטים: בין חקר לשון חז"ל לחקר הארמית
 אליצור בר אשר סיגל, ההיסטוריה של אילולי ואילמלי: דיאכרוניה סמנטית
 Eliztur Bar-Asher Siegal – Leadership in Universities, Middle East Dialogue

הערות שולים

קטגוריה:בלשנים ולשונאים ישראלים
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מאוניברסיטת הרווארד
קטגוריה:סגל האוניברסיטה העברית בירושלים: בלשנות
אליצור
קטגוריה:ארנונה (שכונה): אישים
קטגוריה:ישראלים שנולדו ב-1977